Morten Helveg Petersen (RV), 2003-03-12:
Allerførst tak til SF for at rejse denne vigtige debat.
Det Radikale Venstre har siden sit landsmøde i efteråret kørt en kampagne, der hedder: Styrk forsvaret, afskaf værnepligten.
Vi synes, det har været en ret ensom kamp i et langt stykke tid.
Så meget desto større har vores glæde været over, at Socialdemokraterne har meldt sig på banen i denne diskussion; det er kun positivt.
Vi ønsker fra radikal side at medvirke til at modernisere dansk forsvar, så det passer bedre til fremtidens udfordringer.
Vi ønsker at opprioritere internationale opgaver på bekostning af nærforsvaret med det mål at forbedre forsvarets kapacitet til internationale operationer gennem flere omlægninger i forsvaret og et tættere, mere forpligtende internationalt samarbejde med vores partnere i EU og NATO, altså en langt større grad af specialisering, en specialisering, hvor man kan have som indfaldsvinkel, at det giver mest muligt forsvar for pengene, men samtidig også en specialisering, der vil styrke NATO som fremtidens sikkerhedsalliance.
Det vil være utrolig vigtigt af større geopolitiske hensyn også.
Vi har taget positivt imod oprettelsen af NATO's udrykningsstyrke, den såkaldte response force.
Det er heller ikke nogen hemmelighed, at vi vil af med EU-forsvarsforbeholdet så hurtigt som overhovedet muligt.
Vi finder, at inden for EU har vi mulighed for at realisere en type af opgave, en palet af opgaver, som der ikke er mulighed for i NATO's regi.
Så meget desto mere interessant bliver det samarbejde i EU, som vi kan se skitseret i horisonten.
Det skal vi selvfølgelig være med til at præge fra dansk side.
Så lad os komme af med det forsvarsforbehold så hurtigt som overhovedet muligt.
Behovet for omstilling er understreget og øget efter 11. september, efter NATO's topmøde i Prag.
Vi skal endnu længere med omstilling til internationale opgaver.
Det er dér, fremtidens opgaver ligger. Lad mig citere NATO's generalsekretær, George Robertson, der har sagt om værnepligten: De værnepligtige er meget dyre.
De kan være gode til ceremonier, men det, der er brug for, er højtuddannede kamptropper, som er i stand til at klare en meget intensiv konflikt og fredsbevaring.
Det er nogle af de typer argumenter, der får os til at sætte spørgsmålstegn ved værnepligten: meget få indkaldte og ikke mindst, at værnepligten er ineffektiv som rekruttering til den internationale indsats, når kun hver sjette eller syvende af de nuværende værnepligtige efterfølgende melder sig til tjeneste i Den Internationale Brigade.
Det er nøjagtig samme diskussion, der har været ført i en lang række andre europæiske lande, hvor diskussionen er faldet ud til fordel for afskaffelse eller suspension af værnepligten. Så det er ikke bare en eller anden isoleret dansk diskussion; det er virkelighed i en lang række andre europæiske lande, som vi med fordel kunne lade os inspirere af.
Vi finder generelt, at den største reelle fare for mangel på folkelig opbakning og støtte til forsvaret er, hvis forsvaret ikke omstiller sig, men stivner i fortiden og ikke løfter nye udfordringer.
Vi er glade for, at der bliver iværksat analyser af værnepligten.
Vi er glade for, at der bliver indhentet erfaringer fra andre lande på det område.
Vi er glade for, at der bliver kigget nærmere på specialisering, som er højt på den internationale dagsorden, og som også burde være det herhjemme.
Lad mig igen citere Robertson, der siger: »The new NATO is going to be about countries, who do different things, and do each of them well.«
Det er et fantastisk centralt citat.
Dansk forsvar skal omlægges, så vi ikke nødvendigvis er gode til alt, men fremragende til det, vi gør.
Det bør også afspejles i det næste forsvarsforlig.
Det kræver frisk mod
til at kigge på forældede strukturer.
Den konservative ordfører var ganske flot inde på det. Jeg er ved at løbe tør for tid her, så jeg går ud fra, at De Radikales standpunkt omkring hjemmeværnet skulle være velkendt.
Om ikke andet kan man kigge ind på vores hjemmeside, der hedder www.styrkforsvaret.dk.
Til allersidst: Vi glæder os til det kommende analysearbejde.
Vi er med på det forslag til vedtagelse, der er fremsat her, og vi ser frem til arbejdet.